Ego Eustachia, uxor defuncti Guillelmi de Brena, notum facio presentibus et futuris, quod idem Guillelmus de Brena, maritus meus, laborans in extremis, dedit in elemosinam ecclesie Quinciaci, perpetuo, pro remedio anime sue, XV solidos censuales in finagio Lagnie, in festo sancti Remigii reddendos, et XXV solidos et VIII sextaria avene in festo natalitatis Domini singulis annis reddenda, et quicquid habebat in pedagio Lagnie et usum unius quadrige in nemore quod Logium dicitur singulis ebdomatibus, sicut habet grangia que Logium appellatur, ad calefaciendum habitantes in domo de Loorna. Hanc donationem, ego Eustachia, uxor defuncti Guillelmi de Brena, concessi et laudavi. Et ut in perpetuum, ratam et inconcussam prefate ecclesie Quinciaci permaneat, presentem paginam sigilli mei auctoritate roboravi. Actum anno gratie M°C°XC°IX°.